b'\n_START_ARTICLE_\nSlovenska Talija\n_START_PARAGRAPH_\nSlovenska Talija je zbirka dramskih del in iger, ki jo je od leta 1867 do 1896 izdajalo ljubljansko Dramati\xc4\x8dno dru\xc5\xa1tvo._NEWLINE_S Slovensko Talijo je nastala repertoarna osnova za ljubiteljsko igranje. Zbirka je naslednica Slovenskih gledali\xc5\xa1\xc4\x8dnih iger (1864\xe2\x80\x931865), ki jih je zasnoval in urejal Janez Bleiweis. V zbirki prevladujejo prevodi: bibliografija izpri\xc4\x8duje, da je v 60 zvezkih iz\xc5\xa1lo 8 izvirnih in 70 prevedenih del. Najpogostej\xc5\xa1e oznake del so: igra, \xc5\xa1aloigra, veselo igra, spevoigra, burka in komedija, nekaj je tudi \xc5\xbealostnih iger, tragedij in oper. Preko 60 je enodejank, torej za uprizarjanje manj zahtevnih in igralcem dostopnej\xc5\xa1ih del. Dramski teksti so bili ve\xc4\x8dinoma poslovenjeni iz nem\xc5\xa1\xc4\x8dine in franco\xc5\xa1\xc4\x8dine.\n_START_SECTION_\nVsebina\n_START_PARAGRAPH_\nV posameznih knji\xc5\xbeicah so iz\xc5\xa1le po dve ali tri igre. Za slovenskim naslovom je naveden naslov in/ali avtor izvirnika, jezik, iz katerega je delo prevedeno, prevajalec in zvrst. Poleg dramskih besedil so v prvem zvezku zbirke izdali tudi temeljne programske, organizacijske in igralsko izvedbene napotke, zbrane v Priro\xc4\x8dni knjigi. Prevajalci dramskih tekstov v Slovenski Taliji so izvirnik okrog sedemdesetkrat poslovenili, okrog dvajsetkrat prelo\xc5\xbeili, redkeje tudi prenaredili, svobodno poslovenili, prosto poslovenili ali predelali. Na koncu vsake izdaje je tajnikovo poro\xc4\x8dilo o aktualnih dogovorih in splo\xc5\xa1nih zahtevah, poro\xc4\x8dilo o dohodkih, stro\xc5\xa1kih, splo\xc5\xa1nem stanju premo\xc5\xbeenja Dramati\xc4\x8dnega dru\xc5\xa1tva ter imenik podpornikov dru\xc5\xa1tva.'